text: Spar op til 250.000 kr. på byggegrund
  01 november 2012 kl. 16.32
  Byrådet i Haderslev Kommune vil have mere gang i salget af byggegrunde. Derfor udbydes mere end 90 byggegrunde nu til reduceret pris. Frem til april er grundene nedsat med 20 procent.
  - Vi vil gerne have lidt mere gang i salget af byggegrunde, og så vil vi gerne sikre, at folk der flytter til landsdelen bosætter sig i Haderslev Kommune. Derfor forsøger vi nu med en nedsat pris i en periode, siger viceborgmester H. P. Geil.
  Der er besparelser at hente i Haderslev, Vojens og Gram og i mindre lokalbyer som fx Fjelstrup, Marstrup, Bevtoft, Arnum og Fole.
  Nedsættelsen betyder for eksempel, at man på kommunens dyreste byggegrund på Fredstedvænget i Haderslev, som koster 1.249.600 kr., kan spare næsten 250.000 kr., da grunden vil blive udbudt til 999.680 kr. Andre grunde i området ligger lige nu på en pris mellem 450.000 og 900.000 kr., så på dem er der en besparelse på mellem 90.000 og 180.000 kr.
  - Vi har rigtig mange gode og velbeliggende grunde til salg i kommunen, men markedet er hårdt lige nu, og det må vi tilpasse os, siger H. P. Geil.
  Kommunens billigste byggegrund kostede 39.550 kr. og ligger i Fole. Den kommer nu til at koste 31.640 kr.
  